તકુભાઇ આંખો ચોળતા ચોળતા કહે, ‘‘ તમારી લંકાની શું સિસ્ટમ છે એ અમને ખબર નથી. પણ અહીં અમારે ત્યાં હવે દશેરા આસુરી તત્વો પર વિજયનાં પર્વની સાથે સાથે ખરીદીનું પણ પર્વ છે. અથવા તો એમ કહો કે બચત એ આસુરી વૃત્તિ છે અને અમે લોકો દશેરાએ ફાફડાથી માંડીને ફોર વ્હીલરની ખરીદી કરી એ બચતની રાક્ષસી વૃત્તિને ખતમ કરી નાખીએ છીએ. એટલે તમારો વાંક તો નહીં હોય પણ અમારે ત્યાં દશેરા વખતે જાતભાતના સેલ અને ડિસ્કાઉન્ટ ઓફર્સ હોય છે. મને લાગે છે કે કદાચ પૂતળાં બનાવનારા પણ એક પર એક ફ્રી કે એક મોટાં પૂતળાંના ઓર્ડર પર બે નાના પૂતળાં ફ્રી લઇ જાઓ એવી કોઇ ઓફર આપતા હશે. અમારે ત્યાં કોઇ આવી નાની-મોટી ઓફર છોડે નહીં. રાવણનાં પ્રચંડ પૂતળાં સાથે તમારું પૂતળું ફ્રીમાં પડતું હોય તો કોઇ બાકી ના રાખે. એટલે અમે રાવણનું મોટું પૂતળું સળગાવીએ છીએ તેની સાથે સાથે તમારાં ને મેઘનાદના પૂતળાં પણ સળગાવી દઇએ છીએ. ’’